भाद्रों दे अजें बी पंदरां दिन बाकी बचे दे हे, अजें बी दिनें-रातीं सख्त जिन्द मारियै थोड़ी मती जिमिआ च खेती कीती जाई सकदी ऐ। बीऽ खलारनै नै किश गै दिनें अन्दर औंकर जम्मी पौङन। उनें बीऽ कन्नै जिन्ना बी बनै, खेती होई सकै, तां बी किश नां किश मिली गै रौह्ग। कम सै कम चौं चा इक च ते धानें दिआं मिंजरां लग्गङन। श्रीहरि दी अपनी मती जिमीं ऐ। अमरकुंडा लैह्ड़ै च जेके सारें शा छैल खेतर न ओ उस्से दे न। जित्थें तगर होई सकदा हा, उसनै उनें खेंतरें च खेती करने दी त्यारी करी लैती दी ही। जे किश बीं जिन्ना बी होई जा, सै उयै लाह्। हाड़-महीने दी लोआई ते छड़ी नां दी गै ऐ। ते फी हाड़ै च खेती जुगड़ा पानी घट्ट गै हुन्दा ऐ। होऐ बी तां दानैं शा मती पराली गै हुन्दी ऐ। खेती, सौनै च खरी हुन्दी ऐ। पुज्ज बी हुन्दी ऐ, की जे आमतौरै पर इत्थें खेतिऐ जुगड़ी बरखां सौनै च गै हुन्दिआं न। सौने च नेईं होयै, ते भाद्रों च होयै तां ओ बरखा, क-बरखा बनी जन्दी ऐ। ते उसलै फसल होई जाने दी ते गल्ल गै नेईं, बूटें गी बरोस करने दा मौका गै नेईं थ्होंदा, इस आस्तै जिन्ने बूटे (रूहनीं-जां लाब) लाए जन्दे न, गिनिऐ उन्निआं गै मिंजरा पौंदिआं न। ते खाआन बी ऐ-अहैं, ‘अस्सू राऽ बीऽ, तां किस गितै?’ बो ए अजैं भाद्रों ऐ, अजैं बी भाद्रों दे पदरां दिन बाकी न। अजैं बी धान लाए जाई सकन तां इक बूटै पिच्छें इक मिंजर ते थ्होई गै जाग। करसानें गी, लानै आस्तै, ते खानै आस्तै बी धान लोड़चदे न।